62017TJ0755_RES
Дело T‑755/17
Федерална република Германия
срещу
Европейска агенция по химикали
Решение на Общия съд (пети състав) от 20 септември 2019 година
„REACH — Оценка на веществата — Benpat — Устойчивост — Решение на ECHA, с което се иска допълнителна информация — Член 51, параграф 6 от Регламент (ЕО) № 1907/2006 — Жалба до апелативния съвет — Задача на апелативния съвет — Състезателно производство — Естество на контрола — Интензивност на контрола — Правомощия на апелативния съвет — Член 93, параграф 3 от Регламент № 1907/2006 — Предоставяне на правомощия на агенциите на Съюза — Принцип на предоставена компетентност — Принцип на субсидиарност — Пропорционалност — Задължение за мотивиране“
Сближаване на законодателствата — Регистрация, оценка и разрешаване на химикалите — Регламент REACH — Процедура за оценяване — Решение на Eвропейската агенция по химикали (ECHA), с което се иска допълнителна информация в рамките на оценката на вещество — Жалба до апелативния съвет на ECHA — Задача на апелативния съвет — Състезателно производство — Естество на контрола —Компетентност на апелативния съвет да разглежда основания, целящи да се докаже наличието на материалноправни грешки в решението на ECHA — Включване
(член 47 от Хартата на основните права на Европейския съюз; член 51, параграф 8, член 52, параграф 2 и член 91, параграф 1 от Регламент № 1907/2006 на Европейския парламент и на Съвета)
(вж. т. 48—54, 56—64, 85—87, 108, 112, 120, 129 и 205)
Сближаване на законодателствата — Регистрация, оценка и разрешаване на химикалите — Регламент REACH — Процедура за оценяване — Решение на Европейската агенция по химикали (ECHA), с което се иска допълнителна информация в рамките на оценката на вещество — Жалба до апелативния съвет на ECHA — Задача на апелативния съвет — Състезателно производство — Интензивност на контрола — Преценка на много сложни факти от научен и технически характер — Контрол на законосъобразността, сведен до преценката на явни грешки в преценката — Изключване
(Регламент № 1907/2006 на Европейския парламент и на Съвета; член 1, параграф 2 от Регламент № 1238/2007 на Комисията; съображение 3 и член 1, параграф 1, втора алинея от Регламент № 771/2008 на Комисията)
(вж. т. 55, 192—194 и 227)
Обобщение
В решение от 20 септември 2019 г., Германия/ECHA (T‑755/17), Общият съд се произнася по задачата и правомощията на апелативния съвет на Европейската агенция по химикалите (ECHA), и по-конкретно относно естеството и интензивността на контрола, осъществяван от този съвет в рамките на жалба, подадена пред него срещу решение на ECHA, с което се иска допълнителна информация за оценката на веществото benpat в приложение на Регламент № 1907/2006 (
1
).
След приемането от ECHA на решение, с което се иска допълнителна информация от дружествата, регистрирали benpat в ECHA, последните подават жалба пред апелативния съвет на тази агенция, в резултат на която спорното решение е частично отменено. С жалбата си пред Общия съд Федерална република Германия иска отмяна на решението на апелативния съвет на ECHA, въз основа по същество на липсата на компетентност на посочения апелативен съвет да се произнася по правни основания, с които се цели да се докаже наличието на материалноправни грешки, опорочаващи решение на ECHA. Тъй като доводите на държавата членка жалбоподател не са приети, жалбата е частично отхвърлена от Общия съд, който приема, че апелативният съвет на ECHA е компетентен да разглежда такива основания.
На първо място, с оглед по-специално на назначаването на членовете на посочения апелативен съвет въз основа на техния практически опит и научни и правни познания, Общият съд припомня, че този съвет разполага с необходимите експертни познания, за да направи сам научни оценки, и че тази експертиза цели да гарантира извършването на балансирана оценка както на правните, така и на техническите аспекти. На второ място Общият съд отбелязва, че нито Регламент № 1907/2006, нито Регламент № 771/2008 (
2
) предвиждат специални правила за обжалването на решенията за оценка на вещества.
На трето място Общият съд приема, че целите, които се преследват с възможността за подаване на жалба пред апелативния съвет срещу решение на ECHA, са аргумент в полза на подход, съгласно който този съвет е компетентен да разглежда основанията, целящи да докажат наличието на материалноправни грешки в подобно решение. Всъщност Общият съд приема, че тъй като интензитетът на контрола, извършван от апелативния съвет на ECHA, е по-голям от този на контрол, извършван от съда на Съюза, правомощията на посочения съвет не се свеждат до проверка дали са налице явни грешки, а се разпростират до проверката на техническите аспекти на решение, с което се иска допълнителна информация. Освен това ограничената компетентност на апелативния съвет на ECHA би довела до невъзможност за посочения съвет да изпълни своята функция, състояща се в намаляване на съдебните спорове пред съдилищата на Съюза, като същевременно гарантира правото на ефективни правни средства за защита, и би било в противоречие със съображенията, на които се основава въвеждането на правилата относно допускането на жалби по дела, които вече са разглеждани два пъти, а именно, на първо място, от посочения съвет, а след това от Общия съд (
3
).
На четвърто и последно място, Общият съд приема, че ограничената компетентност на апелативния съвет на ECHA не би могла да гарантира ефективни правни средства за защита по смисъла на член 47, първа алинея от Хартата на основните права на Европейския съюз. След като припомня, че апелативният съвет се ограничава да разгледа в състезателно производство дали изтъкнатите пред него доводи могат да докажат наличието на грешка, опорочаваща спорното решение, Общият съд приема, че в случай на такава ограничена компетентност основанията, изведени от наличието на материалноправни грешки, опорочаващи решение на ECHA, не биха могли да бъдат надлежно изтъкнати в рамките на жалба за отмяна срещу решение на посочения съвет пред Общия съд. Освен това подходът на ограничена компетентност на апелативния съвет би имал за последица подаването на ненужни жалби пред този съвет в смисъл, че жалбоподателят, който иска отмяна на решение на ECHA, единствено въз основа на основания, изведени от материалноправни грешки, опорочаващи това решение, би трябвало да сезира посочения съвет, въпреки че подобна жалба в подобна хипотеза ще бъде неминуемо обречена на отхвърляне.
(
1
)	Регламент (ЕО) № 1907/2006 на Европейския парламент и на Съвета от 18 декември 2006 година относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 2006 г., стр. 1; Специално издание на български език, 2007 г., глава 13, том 60, стр. 3).
(
2
)	Регламент (ЕО) № 771/2008 на Комисията от 1 август 2008 година относно организационни и процедурни правила на Апелативния съвет на Европейската агенция по химикали (ОВ L 206, 2008 г., стр. 5).
(
3
)	Регламент (ЕС, Евратом) 2019/629 на Европейския парламент и на Съвета от 17 април 2019 година за изменение на Протокол № 3 относно статута на Съда на Европейския съюз (ОВ L 111, 2019 г., стр. 1).